Ennen tämä ei onnistunut: Janne osti 4 pulloa punaviiniä Alkosta kello 20:n jälkeen – ”Käsi meni ovenkahvalle, ja ovi aukesi”

Ilta-Sanomat kävi katsomassa, löysivätkö asiakkaat Alkoon kahdeksan jälkeen.

Alko Arkadiassa pyörii muutamia asiakkaita, vaikka kello näyttää yli kahdeksaa. Alkoholilaki muuttui maaliskuun ensimmäisenä siten, että Alkot sulkevat nykyään ovensa arkisin vasta kello 21 aiemman kello 20:n sijaan.

Janne Käpylehto kulki sattumalta Alkon ohi.

– Punaviiniä teki mieli. Käsi meni ovenkahvalle, ja ovi aukesi.

Käpylehto ei edes ollut huomannut Alkon aukioloaikojen muutosta, mutta on pidemmästä aukiolosta mielissään. Hän poistui Alkosta kello 20.09 neljän punaviinipullon kanssa.

Jääkaruselleistaan tunnettu Käpylehto oli matkassa salkun kanssa. Salkussa oli samana päivänä saapunut jääkarusellikilpailun palkinto. Salkkuun mahtui kolme pulloa, ja viimeinen pullo sujahti reppuun.

Katso video: Uuden alkoholilain 7 keskeistä muutosta.

Seuraavaksi Alkosta poistuivat Eero Väkiparta ja Dayoung Song – tyhjin käsin.

– Kassalla meiltä kysyttiin henkkarit, mutta mukana oli vain opiskelijakortit, kertoo Väkiparta.

Eero Väkiparta ja Dayoung Song joutuivat poistumaan Alkosta tyhjin käsin, vaikka ikää olikin riittävästi. Heillä ei ollut mukana henkilöllisyystodistuksia.­

Kaksikon ostoslistalla oli tummaa pienpanimo-olutta ja vaaleaa lageria, mutta niiden hankinta jäi seuraavaan kertaan.

Mikko Kirmanen tarkisti vielä ennen Alkossa käymistään, että liike on varmasti auki. Hän asteli Alkoon kello 20.15.

Matkaan lähti kaksi myyjän suosittelemaa punaviinipulloa viikonloppua varten.

– Meillä on perheen sisäiset pilkkikilpailut luvassa mökillä.

Kirmanen pitää alkoholilain muutoksia hyvinä. Alkoholilaki muuttui joiltain osin jo vuodenvaihteessa, ja loput muutokset tulivat voimaan nyt.

– Onhan tässä jo nähty, ettei esimerkiksi nelosoluen tulo kauppoihin ajanut ihmisiä sairaalaan, pohtii Kirmanen.